de Victor Bratu 29.4.2015

Ministerul Finanțelor Publice a lansat în dezbatere publică, marți, un proiect de Hotărâre de guvern pentru modificarea normelor de aplicare a Codului fiscal, proiect prin intermediul căruia va fi eliminată restricția pe care inspectorii ANAF o aveau în reconsiderarea activităţilor independente care generează venituri din profesii libere, precum şi drepturile de autor şi drepturile conexe.

Această decizie va afecta o gamă largă de profesii care, potrivit datelor Uniunii Profesiilor Liberale din România, au în total în jur de 400.000 de membri- aproximativ 8% din forţa de muncă activă pe piaţa muncii.

Faptul că Ministerul Finanțelor se gândește în aprilie 2015 să eliminare bariera legislativă existentă în reconsiderarea activităților independente pune însă sub semnul întrebării legalitatea acțiunilor întreprinse de ANAF începând cu august 2014, de când inspectorii Fiscului, în baza unui document intern, au început să considere ca dependentă activitatea unor medici, farmaciști, sau a unor asigurători.

Cum pun Finanțele problema

Ministerul condus acum de Eugen Orlando Teodorovici a lansat marți în dezbatere publică un ”Proiect Hotărâre pentru modificarea şi completarea Normelor metodologice de aplicare a Legii nr.571/2003 privind Codul fiscal, aprobate prin Hotărârea Guvernului nr.44/2004”.

În documentul de 27 de pagini se regăsesc, cu referire la statutul fiscal al Persoanelor Fizice Independente, la Titlul 1 ”Dispoziții generale”, 4 cuvinte :

”Punctul 1 se abrogă” (facsimil mai jos).

Semnificația acestor 4 cuvinte se găsește în Nota de Fundamentare a proiectului de HG, care descrie astfel situația actuală:

A. Titlul I „Dispoziţii generale”

”Potrivit reglementărilor în vigoare, activităţile desfăşurate în mod independent, în condiţiile legii, care generează venituri din profesii libere, precum şi drepturile de autor şi drepturile conexe definite potrivit prevederilor Legii nr. 8/1996 privind dreptul de autor şi drepturile conexe, cu modificările şi completările ulterioare, nu pot fi reconsiderate ca activităţi dependente în conformitate cu prevederile din Codul fiscal.”

Aceeași Notă de Fundamentare descrie schimbările preconizate astfel :

”Modificarea are în vedere eliminarea excepției de la reconsiderarea ca activităţi dependente, a celor care generează venituri din profesii libere, precum şi a drepturilor de autor şi a drepturilor conexe definite potrivit prevederilor Legii nr. 8/1996 privind dreptul de autor şi drepturile conexe (Subl. red.), cu modificările şi completările ulterioare, pentru asigurarea unui tratament fiscal nediscriminatoriu aplicabil veniturilor obținute din activități desfăşurate în mod independent, în condiţiile legii.”

Ce arată modificarea – și o chestiune de principiu

“Noua normă adaugă la lege, cu alte cuvinte Finanțele invocă propria culpă de a fi scris prost normele de aplicare a Codului Fiscal, ceea ce este inadmisibil.

Înțeleg că proiectul ar modifica inclusiv definiția activităților dependente, care, teoretic, ar trebui să existe în noul Cod Fiscal.

Problema de principiu este alta: ne concentrăm din nou pe forme, nu pe fond. Lucrurile ar fi mult mai simple dacă am impozita veniturile indiferent de modul de realizare”, a declarat pentru cursdeguvernare.ro expertul în fiscalitate Gabriel Biriș.

Cine va fi afectat și care pot fi consecințele

Potrivit Ghidului fiscal al contribuabililor realizat de ANAF în 2014, veniturile din profesii libere cuprind veniturile obţinute din exercitarea profesiilor:

medicale

de avocat

notar

auditor financiar

consultant fiscal

expert contabil

contabil autorizat

consultant de plasament în valori mobiliare

arhitect

alte profesii reglementate, desfăşurate în mod independent, în condiţiile legii

În categoria persoanelor care obțin venituri din drepturi de autor, domeniile care vor putea face obiectul reconsiderării sunt :

actorii

ziariștii

Mecanismul reconsiderării contractelor individuale – de la cea de Persoană Fizică Independentă – PFI (statut conferit de nomenclatorul meseriilor liberale) la cea de salariat are inclusiv consecințe financiare.

Realitatea din teren arată că reconsiderarea calității de „independent” atrage inclusiv recalcularea impozitului pe venit şi a contribuţiilor sociale, acestea fiind datorate solidar de plătitorul şi beneficiarul de venit și se soldează cu amenzi şi penalităţi acordate atât Persoanelor Fizice Independente, cât şi societăţilor cu care aceştia se află în relaţii de colaborare.

ANAF a anticipat intenția Finanțelor cu 8 luni în urmă

În condițiile în care normele metodologice de aplicare a Codului Fiscal conțineau prevederea conform căreia activităţile independente ”nu pot fi reconsiderate ca activităţi dependente potrivit prevederilor art. 7 alin. (1) pct. 2.1 şi 2.2 din Codul fiscal.”, în luna august 2014 un document intern al ANAF, intitulat ”Îndrumar de control”, recomanda inspectorilor Fiscului contrariul:

”Se va urmări existenţa situaţiilor în care, sub aparenţa desfăşurării unei activităţi independente sau de servicii de punere la dispoziţie de personal, în fapt, tranzacţiile să fie de natura activităţilor independente.”